b'\n_START_ARTICLE_\nLenita Toivakka\n_START_SECTION_\nUra\n_START_PARAGRAPH_\nToivakka valmistui ylioppilaaksi T\xc3\xb6\xc3\xb6l\xc3\xb6n yhteiskoulusta vuonna 1980 ja kauppatieteiden maisteriksi Helsingin kauppakorkeakoulusta vuonna 1988. H\xc3\xa4n ty\xc3\xb6skenteli Finnairin lentoem\xc3\xa4nt\xc3\xa4n\xc3\xa4 vuosina 1984\xe2\x80\x931988. Toivakka on toiminut vuosia yritt\xc3\xa4j\xc3\xa4n\xc3\xa4 ja oli miehens\xc3\xa4 kanssa Mikkelin K-Citymarketin kauppiaana vuosina 1994\xe2\x80\x932005._NEWLINE_Toivakka on ollut Mikkelin kaupunginvaltuuston j\xc3\xa4sen vuodesta 2004. Eduskuntaan h\xc3\xa4net valittiin ensimm\xc3\xa4isen kerran Etel\xc3\xa4-Savon vaalipiirist\xc3\xa4 vuoden 2007 vaaleissa. Vuoden 2011 vaaleissa h\xc3\xa4n sai 5\xc2\xa0783 \xc3\xa4\xc3\xa4nt\xc3\xa4 ollen vaalipiirins\xc3\xa4 \xc3\xa4\xc3\xa4niharava._NEWLINE_Eduskunnassa Toivakka on ollut j\xc3\xa4sen suuressa valiokunnassa ja sen ty\xc3\xb6jaostossa, valtiovarainvaliokunnan maatalous- ja liikennejaostoissa, sosiaali- ja terveysvaliokunnassa ja hallintovaliokunnassa. Lis\xc3\xa4ksi h\xc3\xa4n oli Kelan valtuuston j\xc3\xa4sen vuosina 2008\xe2\x80\x932011._NEWLINE_Vuosina 2010\xe2\x80\x932014 Toivakka oli kokoomuksen eduskuntaryhm\xc3\xa4n ensimm\xc3\xa4inen varapuheenjohtaja. H\xc3\xa4net valittiin teht\xc3\xa4v\xc3\xa4\xc3\xa4n 8. huhtikuuta 2010 Marja Tiuran erottua teht\xc3\xa4v\xc3\xa4st\xc3\xa4 vaalirahoitus- ja loikkauskohujen seurauksena. Toivakka oli helmikuussa 2010 h\xc3\xa4vinnyt varapuheenjohtajavaalin Tiuralle arvalla._NEWLINE_Toivakka ei jatkanut ministerin\xc3\xa4 Petteri Orpon noustua kokoomuksen puheenjohtajaksi. Toivakka ei asettunut ehdokkaaksi vuoden 2019 eduskuntavaaleissa.\n_START_SECTION_\nTimo Harakan verosuunnittelusyyt\xc3\xb6kset\n_START_PARAGRAPH_\nHuhtikuussa 2016 kansanedustaja Timo Harakka (sd) v\xc3\xa4itti eduskunnassa Toivakan olleen osallisena kansainv\xc3\xa4lisess\xc3\xa4 verosuunnittelussa Toivakan perheyrityksen perustaessa holding-yhti\xc3\xb6n Belgiaan vuonna 2007. Toivakka ei ollut perheyrityksens\xc3\xa4 operatiivisessa johdossa vaikka olikin yrityksen hallituksessa sen tehdess\xc3\xa4 p\xc3\xa4\xc3\xa4t\xc3\xb6ksen holding-yhti\xc3\xb6n perustamisesta._NEWLINE_Toivakka my\xc3\xb6s syytti Harakkaa suoraan valehtelusta. My\xc3\xb6hemmin Harakan esitetty\xc3\xa4 todisteet Toivakan osallisuudesta h\xc3\xa4n pyysi anteeksi sanojaan, jos oli johtanut eduskuntaa harhaan._NEWLINE_Kokoomuksen puheenjohtaja Alexander Stubb ilmaisi ryhm\xc3\xa4ns\xc3\xa4 tukevan Toivakkaa t\xc3\xa4ss\xc3\xa4 tilanteessa._NEWLINE_Seura-lehden mukaan Toivakan ja h\xc3\xa4nen miehens\xc3\xa4 Jukka Toivakan yhti\xc3\xb6t eiv\xc3\xa4t joutuisi maksamaan myyntivoittoveroa jos yhti\xc3\xb6iden omistama mikkelil\xc3\xa4inen Kauppakeskus Akseli myyd\xc3\xa4\xc3\xa4n. Toivakan perheen ja sukulaisten yritysten omistaman belgialaisen holding-yhti\xc3\xb6n, Vacca-investin kautta kierr\xc3\xa4tetty myyntivoittotulo olisi Belgian verolakien mukaan ollut verotonta. Suomen lakien mukaan veroa menisi 20\xc2\xa0%.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nToivakka on ollut vuodesta 1987 naimisissa mikkelil\xc3\xa4isen yritt\xc3\xa4j\xc3\xa4 Jukka Toivakan kanssa. Heill\xc3\xa4 on kolme aikuista tyt\xc3\xa4rt\xc3\xa4.'